Document ID: /roh_data/filtered/fineweb-2-filterrobots_roh.jsonl.gz/6289

Cun temperaturas plitost autas e pauca naiv è l’enviern passà stà miaivla. Quai ch'è stà in enviern catastrofal per las pendicularas e per il turissem d'enviern, è stà in enviern fitg empernaivel per blers insects.
Era per insects nuschaivels sco per exempel il bau-scorsa. La tema è uss ch’il bau-scorsa vegnia a sa multiplitgar considerablamain e chaschunar problems en noss guauds durant la stad 2016.
Primavaira pli decisiva
Tenor il selvicultur Maurus Cavigelli dal revier forestal Sagogn-Laax na munta in enviern miaivel betg ch'il bau-scorsa daventia in problem durant la stad.
Pli impurtant saja l’aura durant la primavaira. Sche quella saja sitga e chauda, lura possia il bau-scorsa sa sviluppar pli svelt. Quai signifitgass ch'il bau sgulass pli baud e vegniss perquai da sa multiplitgar trais giadas durant la stad e betg mo duas giadas sco normal.
Cunquai ch'ina femella dal bau-scorsa metta 100 enfin 150 ovs per giada, ha ina perioda da vegetaziun dapli che normal ina gronda influenza sin la populaziun da baus. Ch’i haja adina puspè dà dis bletschs e fraids l’avrigl possia dentant franar il svilup dal bau-scorsa. Perquai quinta Maurus Cavigelli era betg cun in grond problem.